[{"text_idx": "#000000", "text": "UEA kas\u0302as informojn pri siaj fondaj\u0302oj"}, {"text_idx": "#000001", "text": "UEA j\u0302us dissendis gazetaran komunikon kun la titolo \u201d2019: nova rekordo c\u0302e donacoj por UEA\u201d. Efektive tamen la suma kvanto de donacoj al la asocio s\u0302rumpis, sed ial la estraro ne raportis pri la fondaj\u0302oj. G\u0302enerale ne klaras, kion UEA faras per siaj fondaj\u0302oj, c\u0302ar la komitato ne plu ricevas informojn pri tio."}, {"text_idx": "#000002", "text": "En sia gazetara komuniko pri asertata donacrekordo UEA elektis listigi nur la donacojn al la g\u0302enerala kaso de la asocio. Tamen la plej granda parto de la donacoj al UEA estas destinita por specifaj celoj, nome fondaj\u0302oj kaj diversaj kampanjoj, kaj tial tute ne pasas tra la g\u0302enerala kaso."}, {"text_idx": "#000003", "text": "Ekzemple en 2019, lau\u0306 informoj publikigitaj en la rubriko Oficiala Informilo de la revuo Esperanto, UEA ricevis donace 54.577 eu\u0306rojn. El tio nur 14.855 eu\u0306roj trafis en la g\u0302eneralan kason, sed g\u0302uste pri tiu sumo UEA elektas fanfaroni kiel pri \"rekordo\"."}, {"text_idx": "#000004", "text": "Efektive kreskis la sumo de donacoj al la g\u0302enerala kaso, kompare kun la du antau\u0306aj jaroj. La gazetara komuniko ne mencias, ke en tiuj jaroj venis multe pli da donacoj kun specife indikita celo."}, {"text_idx": "#000005", "text": "La suma kvanto de la donacoj en tiuj jaroj, lau\u0306 informoj aperintaj en Oficiala Informilo, estis almenau\u0306 68.923 eu\u0306roj en la jaro 2018, kaj almenau\u0306 57.102 eu\u0306roj en la jaro 2017. Do en ambau\u0306 jaroj la sumo de la donacoj estis klare pli alta ol en la \"rekorda\" 2019."}, {"text_idx": "#000006", "text": "En la gazetara komuniko UEA raportas ankau\u0306, ke en la jaro 2012 la g\u0302enerala kaso de la asocio ricevis donace nur 1.446 eu\u0306rojn. Tamen en la sama jaro la g\u0302eneralan kapitalon de la asocio trafis pliaj 125.000 eu\u0306roj, kiujn c\u0302efe konsistigis la heredaj\u0302o de Adriana Middelkoop."}, {"text_idx": "#000007", "text": "El aldonaj 50.000 eu\u0306roj de la sama heredaj\u0302o oni formis specialan fondaj\u0302on por la Amsterdama katedro pri interlingvistiko kaj Esperanto."}, {"text_idx": "#000008", "text": "Se rigardi la unuopajn fondaj\u0302ojn, al kiuj UEA kolektas donacojn, oni povas konstati, ke ekzemple fondaj\u0302o Canuto, kies celo estas helpi aktivajn esperantistojn en ekonomie malfortaj landoj membrig\u0302i al la asocio, en 2019 ne estis aparte vigle subtenata. Kompare kun la bela sumo 10.559 eu\u0306roj en 2018, en la pasinta jaro fondaj\u0302o Canuto ricevis nur 4.363 eu\u0306rojn."}, {"text_idx": "#000009", "text": "Por la konto Informado la asocio, lau\u0306 ciferoj aperintaj en Oficiala Informilo, en 2019 ricevis sume 1.984 eu\u0306rojn. La tuta sumo estis celita por informado dum la pola rokfestivalo, pri kiu Libera Folio raportis. En la antau\u0306a jaro la sama konto ricevis donace 4.762 eu\u0306rojn."}, {"text_idx": "#000010", "text": "Multe malkreskis ankau\u0306 la sumo de la donacoj por la Amsterdama katedro pri interlingvistiko kaj Esperanto, kiun UEA plu subvencias. La sumo de la donacoj en 2019 estis proksimume 11.000 eu\u0306roj, dum en la antau\u0306aj du jaroj la katedro ricevis sume 49.000 eu\u0306rojn. La c\u0302efaj donacintoj tiam estis Esperanto Nederland kaj Esperantic Studies Foundation. (La Oficiala Informilo ne detalis, kiom el la sumo estis donita en 2017 kaj kiom en 2018.)"}, {"text_idx": "#000011", "text": "Se detali ankau\u0306 pozitivajn atingojn, la konto Afriko en la jaro 2019 ricevis entute 9.100 eu\u0306rojn, preskau\u0306 duoble pli ol en 2018, kiam la sumo estis 4.864 eu\u0306roj. Tiu tamen estis preskau\u0306 la sola konto, en kiu la sumo de la donacoj en la \"rekorda jaro\" 2019 efektive estis klare pli alta ol en 2018."}, {"text_idx": "#000012", "text": "Ne estas tute facile sekvi la financojn de la fondusoj de UEA. Jam meze de la 1990-aj la komitato decidis, ke pri la fondaj\u0302oj estu faritaj apartaj spezokontoj kaj bug\u0302etoj por aprobo de la komitato, konforme al la G\u0302enerala regularo de UEA. Tamen de kelkaj jaroj la komitato ne plu ricevas detalajn informojn pri la spezoj de la fondaj\u0302oj."}, {"text_idx": "#000013", "text": "Lastfoje la estraro prezentis la kutiman dokumenton pri la efektivaj enspezoj kaj elspezoj de la fondaj\u0302oj en julio 2017, tuj antau\u0306 la kunsido de la komitato de la asocio en la UK en Seulo. La dokumento Spezoj de UEA-fondaj\u0302oj montras la efektivig\u0302intajn en- kaj elspezojn g\u0302is 2016, kaj bug\u0302etojn de la fondaj\u0302oj por la jaroj 2017 kaj 2018. La komitato de UEA en Seulo cetere rifuzis la proponitan bug\u0302eton de la asocio."}, {"text_idx": "#000014", "text": "En 2018 la estraro donis al la komitato informojn pri la ekonomio de la fondusoj en nova formo. La dokumento denove estis prezentita en la lasta momento antau\u0306 la kunsido de la komitato, c\u0302i-foje la 23-an de julio."}, {"text_idx": "#000015", "text": "En la novstila dokumento kun la titolo Fondaj\u0302oj \u2013 bug\u0302eto 2018 la komitatanoj povis legi, ke \u201dkunlige kun la streboj plisanigi la financojn de UEA, la Estraro decidis s\u0302ang\u0302i la prezenton de la bug\u0302eto de la fondaj\u0302oj por videbligi ilian rilaton al la Strategia Laborplano kaj g\u0302iaj kvar c\u0302efaj agadkampoj\u201d."}, {"text_idx": "#000016", "text": "Tamen, spite la novan arang\u0302on, la dokumento efektive prezentas neniajn novajn informojn pri la en- kaj elspezoj de la fondaj\u0302oj de UEA. Same kiel unu jaron pli frue, eblas legi la efektivan rezulton de la jaro 2016, sed nur bug\u0302etojn por 2017-2018. Mankis propono de bug\u0302eto por la jaro 2019."}, {"text_idx": "#000017", "text": "En la UK en Lahtio en julio 2019 la komitato jam tute ne ricevis ajnajn dokumentojn pri la spezoj au\u0306 financa stato de la fondaj\u0302oj. Tio signifas, ke la fondaj\u0302oj dum pluraj jaroj efektive estas uzataj sen la aprobo de la komitato, kio lau\u0306 la g\u0302enerala regularo ne estas permesita."}, {"text_idx": "#000019", "text": "En la j\u0302usa gazetara komuniko pri \"rekordaj\" donacoj al UEA la estraro denove decidis tute forgesi pri la fondaj\u0302oj de la asocio. Supozeble tio estas sekvo de la strebado \u201dprezenti pli aktivan kaj entuziasmiga bildon pri UEA\u201d, kio lau\u0306 la dokumento \u201dFondaj\u0302oj \u2013 bug\u0302eto 2018\u201d estas \u201ds\u0302losila por la kreskigo de nia membraro kaj la varbado de pliaj donacoj\u201d."}, {"text_idx": "#000020", "text": "C\u0302u la kreskigo de la membraro dum la jaro 2019 sukcesis, ni tamen ne scias. Ankau\u0306 pri tio neniaj ciferoj g\u0302is nun estis publikigitaj, kvankam en antau\u0306aj jaroj oni regule raportis pri la evoluo de la membronombro dum la tuta jaro."}, {"text_idx": "#000022", "text": "UEA elspezas milojn por informado sen rezulto"}, {"text_idx": "#000023", "text": "Nova malrekordo: UEA plu s\u0302rumpas"}, {"text_idx": "#000030", "text": "Fek al tiu \"Civito.\" La vero mem jam sufic\u0302e valoras."}, {"text_idx": "#000036", "text": "C\u0302ar la komitato ne ricevis spezokontojn kaj bug\u0302etojn de la fondaj\u0302oj, g\u0302i ankau\u0306 ne povis aprobi ajnajn elspezojn el la fondaj\u0302oj."}]